HR Službeni list Europske unije C 170/10

Objava zahtjeva za izmjenu u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2015/C 170/09)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

ZAHTJEV ZA ODOBRENJE IZMJENE SPECIFIKACIJE KOJA NIJE MANJA ZA PROIZVOD ZAŠTIĆENE OZNAKE IZVORNOSTI/ZAŠTIĆENE OZNAKE ZEMLJOPISNOG PODRIJETLA

Zahtjev za odobrenje izmjene u skladu s člankom 53. stavkom 2. prvim podstavkom Uredbe (EU) br. 1151/2012

„OVOS MOLES DE AVEIRO”

Br. EU: PT-PGI-0105-01169 – 31.10.2013.

ZOI ( ) ZOZP ( X )

1. Skupina koja podnosi zahtjev i pravni interes

APOMA – Associação de Produtores de Ovos Moles de Aveiro Adresa: Mercado Municipal de Santiago, R. Ovar, Praceta de Ílhavo, no 106 – 1o AA, AB, AE, 3810 – 145 Aveiro, PORTUGAL Tel./Faks +351 234428829 E-pošta: apoma@sapo.pt

2. Država članica ili treća zemlja

Portugal

3. Rubrika specifikacije proizvoda na koju se primjenjuju izmjene

—

☐

—

☒

—

☐

—

☒

—

☒

—

☒

—

☒

—

☐

4. Vrsta Izmjene

—

☒

—

☐

5. Izmjene

Opis proizvoda

1. Vanjski dio slastice „Ovos Moles de Aveiro” u hostiji može se obložiti i čokoladom jer je ta praksa u skladu s potvrđenim lokalnim i starinskim načinima proizvodnje. Ta se izmjena uvodi nakon što je provjerena na temelju svjedočanstava starih proizvođača te povijesne dokumentacije.

2. Tijekom cijelog roka uporabe slastice „Ovos Moles de Aveiro” bilježi se smanjenje sadržaja vode i povećanje sadržaja šećera, do čega dolazi procesom kristalizacije u unutrašnjosti proizvoda. Međutim, to odstupanje u odnosu na početne udjele vode i šećera ne može iznositi više od 10 %.

Dokaz o podrijetlu

Uporaba čokolade dovodi do izmjene sustava sljedivosti u odgovarajućim registrima, tako da je ta izmjena obuhvaćena dokazom o podrijetlu.

Metoda dobivanja

Unose se sljedeće izmjene.

1. Oblaganje čokoladom

Oblaganjem slastica čokoladom mijenja se tijek proizvodnje i opis metode proizvodnje proizvoda.

Postupak oblaganja čokoladom slastice „Ovos Moles de Aveiro” u hostiji počinje „namakanjem” kojim proizvod doseže temperaturu od najviše 40 °C. Oblaganje čokoladom provodi se ručno ili mehanički uranjanjem i pozornim oblikovanjem motiva. Zatim se uklanja višak čokolade čime se omogućuje kristalizacija vanjskog sloja. Kristalizacija čokolade odlučujuća je za konačnu kvalitetu proizvoda jer se njome utječe na sjajan izgled vanjskog sloja.

2. Uvođenje mehaničkog odvajanja svježih žumanjaka u postupak proizvodnje

U postupku proizvodnje dopušta se uporaba mehanički odvojenih svježih žumanjaka te se njome ne mijenja kvaliteta sirovine.

Uporaba mehanički odvojenih žumanjaka jednaka je postupku ručnog odvajanja koji provode slastičarke jer je ta metoda samo fizička i njome se ne mijenjaju važna svojstva žumanjaka, poput boje i stupnja svježine.

3. Uvođenje rashlađivanja uređajem za snižavanje temperature

U fazi rashlađivanja smjese slastice „Ovos Moles de Aveiro”, mogućnost uporabe uređaja za snižavanje temperature mora podlijegati točnim tehničkim uvjetima u pogledu temperature i uporabi posebnih registara kako bi se omogućila kasnija identifikacija tako dobivenog proizvoda. Konačna temperatura mora iznositi od 15 do 18 °C. U tom slučaju utvrđuje se da proizvod ne mora mirovati 24 sata. Senzorne analize potvrdile su da se uporabom uređaja za snižavanje temperature u svrhu rashlađivanja slastice „Ovos Moles de Aveiro” uopće ne utječe na posebna svojstva proizvoda. To je potvrdio i panel kušača specijaliziranih za senzornu analizu koji je utvrdio da se tim izmjenama ne mijenjaju ni posebna svojstva proizvoda ni njegova kvaliteta.

4. Čuvanje

4.1. Duboko zamrzavanje slastice „Ovos Moles de Aveiro” u svim oblicima prezentacije dovelo je do izmjene tijeka proizvodnje i do opisa detaljnih tehničkih pravila za duboko zamrzavanje. Znanstvenim studijama provedenima kako bi se utvrdila valjanost tog postupka uspostavljene su metode zamrzavanja i odmrzavanja proizvoda koje je potrebno primjenjivati kako bi se zajamčilo očuvanje kvalitete proizvoda i njegovih svojstava. Ti su rezultati potvrđeni senzornim studijama tijekom kojih je panel kušača specijaliziranih za taj proizvod mogao utvrditi da nema nikakve statistički značajne razlike između svježeg proizvoda i proizvoda koji je prethodno zamrznut i odmrznut. Kako bi se odobrilo stavljanje duboko zamrznutog proizvoda na tržište, potrebna je bila i provjera njegova roka uporabe. Uvođenjem dubokog zamrzavanja proizvoda omogućuje se pristup međunarodnim tržištima jer se time rok uporabe proizvoda produljuje s 15 dana na 6 mjeseci.

4.2. Uvođenjem mogućnosti uporabe „pametnih” materijala za pakiranje, poput pakiranja u modificiranoj atmosferi i folija za čuvanje hrane, omogućuje se dulje čuvanje proizvoda uz očuvanje njegovih početnih svojstava. Tom se izmjenom omogućuje isporuka proizvoda na međunarodna tržišta. Valjanost rezultata potvrđena je senzornim i mikrobiološkim studijama provedenima na različitim „pametnim” pakiranjima.

4.3. Rokovi uporabe proizvoda jesu sljedeći: Rok uporabe: Čuvanje i pakiranje 21 dan Proizvod u „pametnim” pakiranjima 60 dana Proizvod u hostiji, obložen čokoladom 6 mjeseci Duboko zamrznut proizvod

Povezanost

Na temelju izvornog recepta i vodeći se svojom kreativnošću, slastičarke su provele nekoliko pokusa i, naime, osmislile slasticu „Ovos Moles de Aveiro” obloženu čokoladom. U tom su pogledu prikupljena svjedočanstva slastičarki koje se ubrajaju u najstarije u toj struci, poput Silvine Raimundo iz poduzeća Maria Apresentação da Cruz e Herdeiros, Lda. (čija prva dozvola potječe iz 1930.). Silvina Raimundo izjavila je sljedeće: „U našoj tvrtki zvali smo ih ‚ovos moles pretos’ (crna meka jaja). Radili smo ih samo za proslave jer je to iziskivalo mnogo posla. Nismo samo uranjali hostiju u čokoladu i izvadili ju. … Svaki se komad pojedinačno oblagao, ručno, tako da svaki oblik bude jednoliko prekriven i da na kraju bude savršen. Radili smo ih za vrijeme proslava i samo po narudžbi jer su se smatrala darom. Godinama poslije bila je jedna slastičarnica, blizu suda, u kojoj su na inicijativu dr. Candala nastavili njihovu proizvodnju i ondje se ponovno govorilo o slasticama ‚ovos moles pretos’.”

Rosalina Jesus ispričala je sljedeće: „Narudžbe smo dobivali samo za posebne prilike. Kod hotela Arcada bila je kavana u kojoj su se na šanku prodavale prave cigare. Iz slastičarnice Casa dos Ovos Moles odlazili smo ondje po prazne kutije za cigare i rabili ih za prezentiranje proizvoda kada smo imali kupca za ‚ovos moles pretos’. U tom smo slučaju u tim kutijama prodavali samo šest komada slastice ‚ovos moles’ u obliku cigara (danas poznata pod nazivom ‚navalheira’). Poslije je gđa Conceição za ukrašavanje dala izraditi svilene vrpce s djetelinom na vrhu. Vrpca se stavljala na donji dio slastica ‚ovos moles’ u obliku cigara i obloženih čokoladom koje su se zatim spremale u kutiju […]”.

U specijaliziranoj literaturi taj se proizvod prvi put spominje 1928. u djelu autora Emanuela Ribeira „O Doce nunca amargou… doçaria portuguesa. História. Decoração. Receituário” posvećenom portugalskim slasticama. To djelo sadržava crteže različitih oblika slastice „Ovos Moles de Aveiro” u hostiji i posebno pomno izrađene osjenčane prikaze slastica „Ovos Moles de Aveiro” obloženih čokoladom. Prikazan je stari kalup u obliku bačvice. Riječ je o porculanskome modelu koji se rabio 1935.

Označivanje

1. Certifikacijska oznaka

U pogledu certifikacijske oznake briše se obvezna uporaba holograma zbog troškova koji njome nastaju.

2. Nova pakiranja

Predviđena je mogućnost dopuštanja novih vrsta pakiranja koje su više u skladu s tehnološkim napretkom, s obzirom na to da su provedene studije pokazale da tehnološke inovacije ne utječu na svojstva proizvoda.

Dopušteno je stavljanje na tržište slastica „Ovos Moles de Aveiro” u obliku hostija u pakiranjima od 150 g kako bi se ispunili novi zahtjevi potrošača.

3. Način stavljanja na tržište

Dopušteno je stavljanje na tržište slastica „Ovos Moles de Aveiro” u obliku hostija po komadu, u otvorenoj originalnoj kutiji, pod uvjetom da etiketa, serijski broj, rok uporabe i certifikacijska oznaka ostanu vidljivi. Cilj je te izmjene omogućiti da mala, uredno ovlaštena prodajna mjesta na tržište stavljaju proizvod po komadu, a da se ne ugrozi njegova sljedivost.

JEDINSTVENI DOKUMENT

„OVOS MOLES DE AVEIRO”

Br. EU: PT-PGI-0105-01169 – 31.10.2013.

ZOI ( ) ZOZP ( X )

1. Naziv

„Ovos Moles de Aveiro”

2. Država članica ili treća zemlja

Portugal

3. Opis poljoprivrednog ili prehrambenog proizvoda

3.1. Vrsta proizvoda

Razred 2.3.: Kruh, fino pecivo, kolači, slastice, keksi i drugi pekarski proizvodi

3.2. Opis proizvoda na koji se odnosi naziv iz točke 1.

Slastica „Ovos Moles de Aveiro” (meka jaja iz Aveira) proizvod je od smjese sirovih žumanjaka i šećernog sirupa. Mogu se prodavati takve kakve jesu, obložene hostijom (koja može, ali ne mora biti prekrivena tankim slojem šećernog sirupa ili čokolade), ili pakirane izravno u male drvene ili porculanske bačvice. Proizvod se na tržište može stavljati i duboko zamrznut. Slastice su homogene boje različitih nijansi između žute i narančaste, jednolikog i ne prenaglašenog sjaja, složenog okusa, tipičnog za žumanjke, koji se razvija prema karakterističnom okusu obilježenom različitim aromama, poput karamele, cimeta i suhog voća, nastalih kemijskim reakcijama koje se tijekom kuhanja smjese odvijaju između šećera i spojeva prisutnih u žumanjku. Slatkog su okusa te kremaste, ali guste konzistencije. Tekstura je jednolika, bez grudica žumanjka ili šećera (iako su te grudice nakon nekoliko dana prihvatljive jer nastaju kristalizacijom proizvoda). Hostija, koja se ponekad rabi u svrhu stavljanja na tržište, homogene je boje čije se nijanse kreću od bijele do žućkaste, neprozirna je i bez sjaja, bez arome, osim blagog mirisa brašna i okusa hostije. Čvrste je i hrskave konzistencije te suhe, glatke i jednolike teksture.

Kemijski je sastav sljedeći:

% šećera = 41 ± 5

% masti = 17 ± 3

% ukupne vode = 29 ± 3

% netopljivih bjelančevina = 4,2 ± 1,1

Aktivnost vode iznosi 0,864 ± 0,026.

Ni u kojem slučaju nije prihvatljiva prisutnost škroba, bojila ni konzervansa.

Na kraju roka uporabe smanjenje sadržaja vode i povećanje sadržaja šećera, koja proizlaze iz procesa kristalizacije u unutrašnjosti proizvoda, ne smiju iznositi više od 10 % početnih vrijednosti.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Slastice „Ovos Moles de Aveiro” proizvode se samo od sljedećih proizvoda:

Žumanjaka dobivenih samo od vrlo svježih jaja klase A, razreda L ili XL i čija boja može biti od 12 do 13 prema ljestvici Roche.

S obzirom na posebne uvjete potrebne za žumanjke, posebno u pogledu boje i svježine, zemljopisno područje proizvodnje jaja administrativno je ograničeno na općine Águeda, Albergaria-a-Velha, Aveiro, Estarreja, Ílhavo, Mira, Murtosa, Oliveira de Frades, Ovar, S. Pedro do Sul, Sever do Vouga, Tondela, Vagos i Vouzela.

Jaja koja se rabe za proizvodnju slastice „Ovos Moles de Aveiro” oduvijek potječu iz te zemljopisne regije i tom proizvodu daju njegovu svojstvenu boju i svježinu.

Rafiniranog bijelog šećera od šećerne trske.

Vode, hostije (ili oblatne) i čokolade.

—

3.4. Posebni proizvodni postupci koji se moraju provesti na određenom zemljopisnom području

Priprema šećernog sirupa.

Dodavanje odvojenih sirovih žumanjaka u šećerni sirup.

Kuhanje smjese (miješanje žumanjaka sa šećernim sirupom).

Rashlađivanje i mirovanje smjese.

Punjenje hostija ili drvenih ili porculanskih bačvica.

Oblaganje hostija šećernim sirupom ili čokoladom.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

S obzirom na svojstva proizvoda, kako bi se izbjegla bilo kakva kontaminacija te spriječile promjene u smjesi ili hostiji, slastice „Ovos Moles de Aveiro” pakiraju se u regiji podrijetla kako bi se na tržište stavljale u bačvicama koje su u skladu s dopuštenim oblicima, materijalima i motivima, u kartonskim pakiranjima ili u „pametnim” pakiranjima.

Stavljanje na tržište slastica „Ovos Moles de Aveiro” u rasutom stanju, bez hostije, dopušta se samo u slastičarnicama i uvijek uz dokumente kojima se potvrđuje podrijetlo, serijski broj i datum proizvodnje.

U ustanovama za preprodaju slastice „Ovos Moles de Aveiro” mogu se prodavati pretpakirane, neovisno o načinu prezentacije, ili po komadu, u otvorenoj originalnoj kutiji, pod obveznim uvjetom da etiketa, serijski broj, rok uporabe i certifikacijska oznaka ostanu vidljivi.

Slastice „Ovos Moles de Aveiro” čuvaju se na sobnoj temperaturi. U tim uvjetima rok uporabe proizvoda iznosi petnaest dana.

Rok uporabe proizvoda pakiranoga u modificiranoj atmosferi ili u foliji za čuvanje hrane (tzv. „pametnim” pakiranjima) na sobnoj temperaturi iznosi 21 dan. Rok uporabe zamrznutog proizvoda koji se tako stavlja na tržište iznosi šest mjeseci. Proizvod koji još nije pakiran može se duboko zamrzavati samo na mjestu proizvodnje slastica „Ovos Moles de Aveiro” gdje je potvrđeno potrebno posebno znanje i umijeće te potreba zaštite proizvoda od bilo kakvog suvišnog rukovanja i mikrobiološke kontaminacije.

Slastice „Ovos Moles de Aveiro” u hostijama obložene čokoladom imaju rok uporabe 60 dana, pod uvjetom da se čuvaju na tehničkoj temperaturi preporučenoj za čokoladu te na mjestima zaštićenim od mirisa.

3.6. Posebna pravila za označivanje proizvoda na koji se odnosi registrirani naziv

Etiketa obvezno mora sadržavati oznaku „Ovos Moles de Aveiro – Indicação Geográfica Protegida”, certifikacijsku oznaku i logotip slastice „Ovos Moles de Aveiro” prikazan u nastavku:

Certifikacijska oznaka obvezno mora sadržavati naziv proizvoda, naziv certifikacijskog tijela te serijski broj kojim se omogućuje sljedivost proizvoda.

4. Sažeta definicija zemljopisnog područja

S obzirom na pedoklimatske uvjete potrebne za pripremu slastica „Ovos Moles de Aveiro”, posebno u pogledu vlažnosti i temperature zraka, potrebnog posebnog znanja i umijeća te potrebe za zaštitom proizvoda od mikrobiološke kontaminacije, zemljopisno područje pripreme i pakiranja ograničeno je na općine koje graniče s lagunom Ria de Aveiro i na obližnja područja lagune. U administrativnom smislu to područje obuhvaća općine Águeda, Albergaria-a-Velha, Aveiro, Estarreja, Ílhavo, Mira, Murtosa, Ovar, Sever do Vouga i Vagos.

5. Povezanost sa zemljopisnim područjem

Posebnosti zemljopisnog područja

Prirodni čimbenici:

U fitoklimatskom pogledu regijom prevladava porječje rijeke Vouge koja se ulijeva u lagunu Ria de Aveiro, drugu važnu zemljopisnu cjelinu. Zbog takvog položaja nastaju posebni poljoprivredni uvjeti, posebno u pogledu uzgoja kukuruza te peradarstva koje se razvilo i na obalama lagune doseglo znatne razmjere.

Područje srednjeg toka rijeke Vouge i laguna njezina donjeg toka oduvijek je bila plodna regija u kojoj se proizvodi kukuruz izvrsne kvalitete i kvantitete. Ta se kultura stoljećima uzgajala za vlastite potrebe, ali je krajem 19. i početkom 20. stoljeća dobila komercijalnu dimenziju jer su se u općinama na obalama rijeke Vouge razvila gospodarstva koja su mogla u velikim količinama proizvoditi kukuruz poznat po svojoj kvaliteti. Nema nikakve sumnje da izvrstan kukuruz koji se tradicionalno rabi u ishrani peradi pridonosi veoma prepoznatljivoj kvaliteti proizvoda koji nastaju od te peradi.

Povijesna povezanost:

Slastice „Ovos Moles de Aveiro” proizvode se već stoljećima. Potječu iz samostana, a tradicija njihove proizvodnje očuvala se zahvaljujući ženama odraslima u samostanima koje su naraštajima prenosile tajnu proizvodnje. Neki dokumenti svjedoče o tome da je 1502. kralj Manuel I. godišnju količinu od deset portugalskih arroba šećera s otoka Madeire dodijelio samostanu Isusa Krista u gradu Aveiru za proizvodnju samostanskih slastica koje su se u to doba rabile kao lijek za bolesnike tijekom oporavka. Navodi se da su se slastice „Ovos Moles de Aveiro” 1908. posluživale na kraljevskim večerama kao desert. Izričito ih spominje veliki portugalski pisac Eça de Queiroz u svojim djelima „Os Maias” i „A Capital” iz 1888. kao i veliki brazilski pisac Érico Veríssimo u djelu „Solo de Clarineta-Memórias” iz 1973. Slastice „Ovos Moles” obložene čokoladom spominju se u djelu autora Emanuela Ribeira objavljenome 1928. „O Doce nunca amargou… doçaria portuguesa. História. Decoração. Receituário” posvećenome portugalskim slasticama.

Tipične bačvice slastica „Ovos Moles de Aveiro” i oblici hostija koji su gotovo uvijek ukrašeni morskim motivima te njihove prodavačice, česte su teme oslikanih pločica „azulejos”, litografija, narodnih pjesama, kazališnih djela i regionalnih pjesama. Već su 1856. postojali registrirani i ugledni proizvođači. Na temelju izvornog recepta i vodeći se svojom kreativnošću, slastičarke su provele nekoliko pokusa i, naime, osmislile slasticu „Ovos Moles”, obloženu čokoladom. Slastičarke koje se ubrajaju u najstarije u toj struci (čija prva dozvola potječe iz 1930.) o tome svjedoče kako slijedi: „U našoj tvrtki zvali smo ih ‚ovos moles pretos’ (crna meka jaja). Radili smo ih samo za proslave jer je to iziskivalo mnogo posla.”

Posebnosti proizvoda

Slastice „Ovos Moles de Aveiro” imaju karakteristična svojstva koja proizlaze iz osnovnih sirovina od kojih se sastoje (jaja i šećera) te iz lokalnog znanja i umijeća. Žumanjci se u šećerni sirup dodaju pokretom koji oponaša njihanje tradicionalnih čamaca („moliceiros”) u laguni Ria de Aveiro.

Njihov specifičan način pripreme slasticama „Ovos Moles de Aveiro” daje teksturu, boju i kombinaciju mirisa koji su u Portugalu vrlo posebni i jedinstveni.

Vrlo svježa jaja pažljivo se razbijaju te se žumanjci od bjelanjaka odvajaju ručno s pomoću sita ili mehanički. Istodobno se zasebno priprema šećerni sirup, pri čemu se šećer zagrijava do točke između trenutka kada tijekom miješanja postaje vidljivo dno posude i trenutka kada se od šećera počinju oblikovati debele niti (na temperaturi od 110 °C). U šećerni sirup dodaju se žumanjci i ta se smjesa kuha do trenutka kada je vidljivo dno posude, što je odlučujući element znanja i umijeća povezanih s tim postupkom. Zatim se tijesto rashlađuje i miruje 24 sata na odgovarajućim mjestima jer je u toj fazi smjesa slastica „Ovos Moles de Aveiro” vrlo osjetljiva na nagle promjene u temperaturi i lako upija vanjske mirise. Trenutačno postoji uređaj za snižavanje temperature koji omogućuje ubrzavanje rashlađivanja i bolji nadzor nad njime, uz istodobno očuvanje svojstava smjesa slastica „Ovos Moles de Aveiro”. Kada se takav uređaj rabi za rashlađivanje, konačna temperatura mora iznositi od 15 do 18 °C. U tom slučaju utvrđuje se da proizvod ne mora mirovati 24 sata.

Rashlađena se smjesa od te faze i ovisno o željenoj konačnoj prezentaciji može uporabiti za:

— punjenje bačvica koje se zatim zatvaraju poklopcem i folijom koja se može skinuti kako bi se proizvod izolirao i zaštitio,

— punjenje hostija koje se zatim lijepe i ručno pritišću. Nije dopušteno lijepljenje nepasteriziranim bjelanjkom. Kalupi se od hostija odvajaju škarama i režu pod pravim kutom prateći različite motive ili se razdvajaju prilagođenim pomagalom za rezanje. Punjene hostije zatim se odlažu na pladnjeve i suše u pećnici (prema potrebi). Mogu, ali ne moraju biti obložene šećernim sirupom ili čokoladom koji dodatno štite proizvod od promjena.

Jednako su posebni i jedinstveni materijali koji se rabe za pakiranje, odnosno hostija koja potječe iz samostana i drvena ili porculanska bačvica nadahnuta tom regijom i izrađena od materijala koji su ondje česti. U oba su slučaja na pakiranju prikazani motivi tipični za tu regiju. Na hostijama su to morske životinje, oruđe za ribolov ili suho voće koje je tradicionalno često prisutno na visinskim područjima na kojima se proizvode jaja, dok su bačvice oslikane motivima specifičnima za lagunu Ria de Aveiro, poput svjetionika ili čamaca „moliceiros”.

Uzročna povezanost zemljopisnog područja i kvalitete ili karakteristika proizvoda (za ZOI) odnosno određene kvalitete, ugleda ili drugih karakteristika proizvoda (za ZOZP)

Temperatura i vlažnost lagune pogodne su za proizvodnju slastica „Ovos Moles de Aveiro” i hostija kojima daju odgovarajuću čvrstoću i trajnost te se ne mogu proizvesti izvan te regije.

Drvene ili porculanske bačvice i kalupi koji služe za proizvodnju hostija nesporno svjedoče o povezanosti s lagunom Ria de Aveiro i njezinim motivima, posebno uporabom svjetionika lagune ili tradicionalnog čamca „moliceiro” kao zaštitnih znakova, te hostija u obliku riba, ljuštura mekušaca, bačvica i plutača kojima se označavaju mreže za ribolov, još jednu djelatnost tipičnu za tu regiju.

Prezentacija u obliku figurica od hostija ili oblatni s motivima povezanima s lagunom Ria de Aveiro ili s rijekom Vougom (ribe, rakovice ili prstavci, dagnje, školjke, puževi, bačvice, morske plutače ili boce, kunjke, bačve s obručima ili badnji, vongole, kamenice ili čamci „moliceiros”) neosporno svjedoči o povezanosti proizvoda sa zemljopisnim područjem. Jedini elementi nadahnuti lokalnom florom, odnosno lješnjakom, žirom, kestenom i pletenom košarom, jednako tako jasno svjedoče o povezanosti s regijom jer podsjećaju na plodove autohtonih vrsta stabala koje ondje samoniklo rastu. Osim toga, posude od drva topole i keramičke posude nastaju na temelju sirovina i zanatskog umijeća koji su za tu regiju tipični i tradicionalni.

Stoga su slastice „Ovos Moles de Aveiro” toliko posebne da ljude sam njihov spomen podsjeti na regiju Aveiro. Jednostavni prikaz jednoga od regionalnih simbola (lagune Ria de Aveiro, svjetionika u Aveiru ili čamaca „moliceiros”) na pakiranju ili u izlogu dovoljan je da se proizvodi odmah povežu s Aveirom.

Upućivanje na objavu specifikacije

(članak 6. stavak 1. drugi podstavak ove Uredbe)

http://www.dgadr.mamaot.pt/images/docs/val/dop_igp_etg/Valor/doc/CE_Ovos_Moles_Aveiro.pdf

(1) SL L 343, 14.12.2012., str. 1.